© Teleport

Дори и най-хубавият град може да омръзне на някои хора. Приложението Teleport е създадено точно за тях и може да им препоръча други места, където да се преместят и да живеят по-добре.

Приложението е безплатно и базирано в интернет. В него може да се направи безплатна регистрация или пък да се влезе чрез профил в Google, Twitter или Facebook.

След това потребителят може да избере различни критерии, които да се вземат предвид. Всеки критерий може да е с различна степен на важност. Сред тях са бюджет, разходи, цени на различните стоки и услуги, местоположение, климат, език, размер на населението, налични работни места и др.

Teleport ще покаже градовете, които отговарят на критериите с оценка за близостта до всеки заявен критерий. Градовете могат да се подреждат както по най-добри съвпадения, така и по най-изгодни за бюджета.

Когато потребителят избере град, може да използва приложението и като асистент при самото местене. Може да си направи списък със задачи, срокове, контакти на хора, които да му помогнат, и др. Има и допълнителни въпроси и съвети за взимане на решение при необходимост. Така Teleport може да се използва за целия процес при местене в нов град. Естествено, има и платен елемент. Той се изразява в заявката на реален асистент - човек, който да помогне при някакъв проблем при самото местене, например с логистиката или пък с бюрокрацията.